《孙孝子》
明代·郑文康

孙孝子，遗腹儿，生辰孤苦何其奇。三年舅夺母志去，父踪父影茫无知。

人有孝心天肯负，旧箧公文天所护。此中遗事宛然存，方知父死边城路。

孝子看来悲复喜，和泪和愁戒行李。彷徨匍匐向南奔，瘴雨蛮烟七千里。

广西山川浩如海，况复丘陵几迁改。累累相似一何多，知尔荒坟竟安在。

纷纷异梦来冥冥，冥冥之中殊有灵。一朝忽得一抔土，鹤骨深藏元姓丁。

共言试骨当试血，骨肉相投疑可决。孙郎沥指血如川，渍入骨中红不灭。

孝子欢声震若雷，解衣包骨抱归来。南宁郡里新风景，添得孙郎哭父台。

作者简介：（1413—1465）苏州府昆山人，字时乂，号介庵。正统十三年进士。观政大理寺，寻因疾归。父母相继亡故后，绝意仕进，专心经史。好为诗文。有《平桥集》。